LOA-skibet har rund fødselsdag, og det er ikke en af de små. Det er nemlig 100 år, de kan fejre på træskibet. Skibet har kun en enkelt fastansat, som er Leif Ervolder, der er projektkoordinator. Ellers er det drevet udelukkende af frivillige kræfter, og det kan ifølge Leif Ervolder kun skyldes en ting. -	Vi har verdens bedste frivillige omkring det her skib, siger han. -	Vi har omkring 500 frivillige, som dels sejler skibet, og som dels holder skibet ved lige. 550 frivillige Hver tirsdag og torsdag bliver der lagt mange frivillige timer fra de omkring 550 frivillige, som er ved LOA-værftet. John Larsen er en af de frivillige, som både hjælper til i hverdagen, men som også har sejlet med fra Belgien på træskibet, hvor han primært har stået for torvværket. -	Det er en rigtig god oplevelse at være sammen med andre mennesker, siger han. -	Folk yder, det de kan, og det de er gode til, og så går det op i en højere enhed. Mange unge frivillige Når John Larsen går ombord på skibet, så møder han også ind til en masse helt nye, unge mennesker, som er med på deres første tur. To af dem er efterskolekammeraterne fra Ranum Efterskole, Andreas Bjerre Mentz og Theodore Ramsing, som er trainees på LOA-skibet. -	Det er igen den her oplevelse med at leve enormt tæt, og man skal dele oplevelser og meget lidt plads med rigtig mange mennesker, siger Andreas Bjerre Mentz. Med den trængte plads er der heller ikke meget at gøre, hvis man skulle blive uvenner på skibet. -	Der er ikke meget at gøre, man bliver bare nødt til at løse det, siger Theodore Ramsing. Det bedste arbejde Leif Ervolder har prøvet at arbejde med mange forskellige ting i sit liv, men arbejdet på LOA-skibet er lidt mere specielt. -	Det her har absolut været det allersjoveste, det allerbedste og mest motiverende, jeg nogensinde har beskæftiget mig med, siger han. Derfor er det også en speciel følelse at være en del af skibet på dets 100 års fødselsdag. Og han tror på, at det har en helt særlig betydning for de unge mennesker at være en del af. -	Der er struktur på, som man måske ikke altid lige har i hverdagen, og nogle gange finder unge mennesker ud af, at iPad’en eller mobiltelefonen lige pludselig ikke virker mere, siger Leif Ervolder. -	De skal lære at nyde nuet og opleve det her ud af øjnene og ikke ud igennem en linse på en mobiltelefon.

Referat:
Tall Ships Races er umuligt at virkeliggøre, hvis ikke det var for de mange, mange frivillige, der altid er med. De er blandt andet på LOA-skibet.